
                      RAPORT COMUN
asupra propunerii legislative pentru modificarea şi completarea art. 32 alin. (1) şi alin. (2) din Legea nr. 18/1991, republicată
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice şi Comisia juridică, de disciplină şi imunităţi au fost sesizate spre dezbatere în fond, cu propunerea legislativă pentru modificarea şi completarea art. 32 alin. (1) şi alin. (2) din Legea nr. 18/1991, republicată, trimisă cu adresa nr. Pl- x 612 din 7 noiembrie 2011, înregistrată la Comisia juridică sub nr. 31/1045 din 8 noiembrie 2011.
Potrivit prevederilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins iniţiativa legislativă în şedinţa din 31 octombrie 2011.
Consiliul Legislativ a avizat favorabil  propunerea legislativă, cu observaţii şi propuneri, conform avizului nr. 535 din 11 mai 2011.
Guvernul, prin punctul de vedere  transmis cu adresa nr. 1920 din 19 august 2011, susţine adoptarea acestei propuneri legislative, sub rezerva însuşirii observaţiilor şi propunerilor.
Comisia pentru administraţie publică, a avizat favorabil iniţiativa legislativă, conform adresei nr. 26/468 din 15.11.2011.
Propunerea legislativă supusă dezbaterii are ca obiect de reglementare modificarea art. 32 din Legea nr. 18/1991 privind fondul funciar, republicată, intervenţiile legislative vizând ca momentul calculării perioadei de 10 ani în care terenurile atribuite potrivit prevederilor art. 19 alin. (1), art. 21 şi art. 43 nu pot fi înstrăinate prin acte între vii, să fie cel al înscrierii proprietăţii în evidenţele comisiilor locale de aplicare a fondului funciar.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei pentru agricultură au examinat iniţiativa legislativă în şedinţa din 13 martie 2012 iar membrii Comisiei juridice au examinat iniţiativa legislativă în şedinţa din 29 noiembrie 2011.
În urma dezbaterilor, membrii celor două Comisii au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru modificarea şi completarea art. 32 alin. (1) şi alin. (2) din Legea nr. 18/1991, republicată, întrucât, sintagma “înscrierea proprietăţii”, referitoare la publicitatea imobiliară reglementată în prezent de Legea nr. 7/1996 a cadastrului şi a publicităţii imobiliare, nu poate fi reţinută, având în vedere faptul că acest act normativ nu se poate aplica retroactiv situaţiilor vizate de art. 32 din Legea nr. 18/1991, deoarece ar contraveni atât art. 15 alin. (2) din Constituţia României, republicată, potrivit căruia “Legea dispune numai pentru viitor”, cât şi art. 1 din Codul civil, care prevede că “Legea dispune numai pentru viitor, ea n-are putere retroactivă”.
Totodată, la norma propusă pentru art. 32, în care se propune a fi considerate valabile actele juridice între vii, prin care au fost constituite sau transmise drepturi reale asupra terenurilor cu sau fără construcţii, care au fost încheiate înainte de trecerea unui termen de 10 ani de la momentul înscrierii proprietăţii, este susceptibil a contraveni principiului “tempus regit actum”, potrivit căruia un act juridic se încheie în conformitate cu prevederile legale în vigoare la data întocmirii lui.
La dezbaterile din cadrul şedinţei Comisiei pentru agricultură au fost prezenţi 16 deputaţi din numărul total de 28 membrii ai comisiei iar la şedinţa Comisiei juridice, de disciplină şi imunităţi au participat 22 deputaţi din numărul total de 23 membri ai comisiei.
În raport cu obiectul şi conţinutul reglementării, propunerea legislativă face parte din categoria legilor organice.
PREŞEDINTE,                                                   PREŞEDINTE,
        Adrian  RĂDULESCU                                            Daniel BUDA
            SECRETAR,                                                       SECRETAR,
        Marian AVRAM                                           Gabriel ANDRONACHE
 Consilier parlamentar,                                                                                                                  Consilier parlamentar,
  Ioana Goţa                                                                                                                                         Iuliana Fuiorea

